“เกียรติ” มั่นใจฟิลิปปินส์ไม่ฟ้องไทยในWTO
ประธานผู้แทนการค้าไทย&nbsp;เผย ฟิลิปปินส์อาจจะไม่ฟ้องไทยในเวทีการค้าโลก หวั่นกระทบการค้าระหว่างประเทศ
17 ก.พ. 2553

ประธานผู้แทนการค้าไทย เผย ฟิลิปปินส์อาจจะไม่ฟ้องไทยในเวทีการค้าโลก หวั่นกระทบการค้าระหว่างประเทศ
นายเกียรติ สิทธีอมร ประธานผู้แทนการค้าไทย กล่าวถึงกรณีปัญหาของคดีบริษัท ฟิลลิป มอร์ริส (ประเทศไทย) จำกัดว่าขณะนี้ได้หารือกับประเทศฟิลิปปินส์อย่างไม่เป็นทางการ โดยทางการฟิลิปปินส์อาจจะยุติการฟ้องร้องต่อองค์การการค้าโลก หรือ ดับเบิ้ลยูทีโอ 
“จากการเจรจาหารืออย่างไม่เป็นทางการอาจจะมีข่าวดีในเร็วๆนี้ ว่าทางประเทศฟิลิปปินส์อาจจะไม่ฟ้องไทยในเวทีการค้าโลก เพราะหากเกิดการร้องฟ้องกันขึ้นจะกระทบต่อการค้าระหว่างประเทศ” นายเกียรติ กล่าว 
นายเกียรติ กล่าวว่าที่ผ่านมาได้มีการหารือทำความเข้าใจเพื่อนำไปสู่การหาข้อยุติ พร้อมกับยืนยันว่าทางการไทยไม่ได้เลือกปฏิบัติกับบริษัทเอกชน แต่มีความเข้าใจคลาดเคลื่อนในการคิดคำนวณต้นทุนการซื้อขายสินค้า โครงสร้างการกระจายสินค้า การตลาด ส่วนต่างของราคา ในแต่ละขั้นตอน โดยการตรวจสอบราคานำเข้าได้มีการตรวจสอบจากทางกรมศุลกากร ซึ่งจากการตรวจสอบแล้วไม่มีอะไรผิดปกติ ส่วนขั้นตอนตามกฎระเบียบขององค์การการค้าโลก ในการชี้แจงต้นทุนก็ไม่มีอะไรที่ผิดปกติเช่นกัน
อย่างไรก็ตามก่อนหน้านี้ทางบริษัท ฟิลลิป มอร์ริส (ไทยแลนด์) ตกเป็นผู้ต้องหากระทำผิดตาม พ.ร.บ.ศุลกากร พ.ศ.2469 และ พ.ร.บ.ยาสูบ พ.ศ.2509 กรณีร่วมกันแสดงราคานำเข้าบุหรี่ราคาต่ำกว่าปกติ เพื่อชำระภาษีบุหรี่ต่อกรมสรรพสามิตที่น้อยกว่าความเป็นจริง ทำให้รัฐเสียหายกว่า 6.8 หมื่นล้านบาท จึงถูกกรมสอบสวนคดีพิเศษ (ดีเอสไอ) ยืนฟ้องต่ออัยการสูงสุด แต่ทางอัยการสูงสุดสั่งเลื่อนฟ้องออกไป 4 ครั้ง เนื่องจากผู้แทนบริษัท ได้ยื่นหนังสือร้องขอความเป็นธรรมในการสั่งคดี เพื่อขอให้สอบสวนพยานเพิ่มเติม